РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/77-15

24. фебруар 2015. године

Б е о г р а д

ЗАПИСНИК

19. СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 25. ФЕБРУАРА 2015. ГОДИНЕ

Седница је почела у 10,30 часова.

 Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, проф. др Милан Кнежевић, проф. др Милета Поскурица, др Александар Радојевић, мр. др Љубица Мрдаковић Тодоровић, др Весна Ракоњац, др Радослав Јовић, др сц. др Дарко Лакетић, Елвира Ковач, др Милан Латковић, проф. др Душан Милисављевић, Милена Ћорилић и др Љиљана Косорић.

Седници је присуствовала заменик одсутног члана Одбора: др Драгана Баришић (др Предраг Мијатовић).

Седници није присуствовала члан Одбора Невена Стојановић, као ни њен заменик.

Поред чланова Одбора, седници су присуствовале народне посланице: др Љиљана Бероња и др Миљана Николић.

Седници су присуствовали: министар здравља асс. др Златибор Лончар, и државни секретар проф. др Берислав Векић; министар просвете, науке и технолошког развоја др Срђан Вербић и државни секретар Снежана Марковић; в.д. директор Републичког фонда за здравствено осигурање, др Верица Лазић и помоћник директора Сектора за лекове и фармакологију Весна Вуковић; директор Института за јавно здравље Србије „Др Милан Јовановић Батут“, прим. др сц. мед. Драган Илић и шеф Одељења за надзор над вакцинама превентабилним болестима и имунизацију др Горанка Лончаревић; директор Агенције за лекове и медицинска средства Србије спец. др Саша Јаћовић и руководилац Центра за хумане лекове дипл. фарм. Јадранка Мирковић; председник Републичке стручне комисије за заштиту становништва од заразних болести, проф. др Мијомир Пелемиш; директор Института за вирусологију, вакцине и серуме „Торлак“ др Вера Стоиљковић; председник Педијатријске секције Српског лекарског друштва, проф. др Недељко Радловић; представник Лиге за имунизацију др Срђа Јанковић, Универзитетска дечија клиника у Београду; неонатолог у ГАК Народни фронт прим. др Љиљана Станковић и председник Удружења „Родитељ“ Драгана Соћанин.

 На предлог председнице Одбора, једногласно je усвојен следећи:

 Д н е в н и р е д

1. Информисање о актуелном стању у области вакцинације

Пре преласка нa разматрање утврђеног дневног реда усвојени су, без примедаба, записници 13, 15, 16, 17. и 18. седнице Одбора, које су одржане 22. децембра 2014. године, 22. и 23. јануара 2015. године.

 Милена Ћорилић је истакла значај теме која је на дневном реду те је сугерисала да се записник са 16. седнице представи јавности с обзиром на значај и вредност излагања наших еминентних стручњака и других учесника у раду ове седнице, чије мишљење треба да помогне родитељима и грађанима поводом дилема о вакцинацији.

 Прва тачка дневног реда- **Информисање о актуелном стању у области вакцинације**

 Председник Oдбора проф. др Славица Ђукић Дејановић обавестила је присутне да се информисање о овој теми одвија у складу са закључком који је усвојен на претходној седници, и да је евалуација стања у области вакцинисања као и едукација јавности о значају имунизације у спречавању обољевања од заразних болести- обавеза овог одбора Одбора док за то постоји потреба. Затим је отворила дискусију о овој теми.

У дискусији су учествовали: прим. др сц. мед. Драган Илић, проф. др Душан Милисављевић, проф. др Славица Ђукић Дејановић, министар просвете, науке и технолошког развоја др Срђан Вербић, др Радослав Јовић, министар здравља асс. др Златибор Лончар, др Мијомир Пелемиш, проф Недељко Радловић, прим. др Љиљана Станковић, др Бранислав Блажић и Драгана Соћанин.

Прим. др сц. мед. Драган Илић, директор Института за јавно здравље Србије „Др Милан Јовановић Батут“ указао је на ставове са претходне седнице овог одбора o потреби да се подигне информисаност јавности и укљученост стручне јавности у процес афирмације вакцинације, те је тим поводом изнео чињенице које су обележиле протеклих месец дана: забележен је бољи одговор медија о значају вакцинације уз учешће стручне јавности и грађана; уследиле су активности након негодовање једног дела родитеља поводом решења из Правилника о имунизацији и начину заштите лековима, које се односи на коришћење пентаксим вакцине за децу која су рођена после 1. новембра 2014. године. Након састанка са Заштитником грађана, заузет је став да је неопходно поступати у складу са новим Правилником, те је овај институт кроз упутства која је пласирао преко мреже института и завода, преко домова здравља, као и путем медија, информисао лекаре и родитеље о вакцинацији деце у складу са новим актом. Додао је да ће се у наредном периоду обезбедити довољне количине ове вакцине и да неће бити застоја у њеној испоруци. Нагласио је да нас у марту месецу очекује недеља имунизације и да сви треба да је искористимо за промоцију вакцинације на најбољи могући начин.

Проф. др Душан Милисављевић истакао је да подржава активности државе у циљу афирмације вакцинације коју сматра цивилизацијским добром. Навео је да одређени људи шире антикампању против вакцинације путем друштвених мрежа, те да ово деловање треба третирати као надрилекарство, јер ти људи немају лиценцу и нису лекари. Њихово деловање представља кривично дело и те особе морају бити процесуиране с обзиром да су последице невакцинације комплексне и да доводе у питање здравље детета и здравље друштва. Затим је сугерисао: да се ускладе Закон о заштити становништва од заразних болести и Закон о правима пацијената како би се отклониле недумице у примени ових прописа, а медијима да за саговорнике о овим темама бирају људе из струке.

Председник Одбора, проф. др Славица Ђукић Дејановић, обавестила је присутне да је идеја била да се на ову седницу позову и људи који о вакцинацији говоре супротно од струке, али да смо установили да не постоји ни једно удружење ових грађана, иако су појединачно и даље веома активни у медијима.

Министар просвете, науке и технолошког развоја др Срђан Вербић, изнео је да је антикампања против обавезне имунизације тема која није само здравствена већ је шире конципирана и обухвата све сегменте друштва. Упозорио је на то да у обиљу информација, у свету у којем данас живимо, често изостаје критички осврт на многе пласиране информације. Сматра да активности на афирмацији вакцинације дају добре резултате, те да их уз већу подршку медија и стручњака треба наставити. Овакве кампање имају за циљ едукацију становништва, развијање критичког мишљења и вештине процене ризика, како би и убудуће били спремни да реагујемо на неки нови проблем без обзира на област. Истиче да друштвене мреже јесу механизам да дођемо до великог броја информација, али ако се примењују на лош начин онда нам праве проблеме и са тим као друштво морамо да се носимо.

Др Радослав Јовић је сумњу у добробит вакцинације оценио као непоштовање чињеница науке што је несхватљива појава у 21 веку. Сматра да је томе допринело и неколико претходних догађаја као што је епидемија свињског грипа, те да је од нивоа Светске здравствене организације па до националних служби за заштиту здравља становништва направљено низ грешака а једна од њих је и увођење у здравствени систем алтернативне медицине. Сматра да у тој области има добар део „шарлатана“ који нарушавају овај систем, те да у том погледу држава мора да има јасан став. Апострофирао је значај превентиве у очувању здравља станвништва те мултидисциплинарност ове теме у којој је систем образовања и васпитања важан сегмент. Мишљења је да нашем основном и средњошколском образовном програму недостају предмети у оквиру којих се изучава здравствена заштита те да би и лекари требало више да се баве превентивом и да држе предавања у школама.

Министар здравља др Златибор Лончар, захвалио је свима који су дали подршку афирмацији вакцинације и изразио задовољство због резултата у периоду између две седнице Одбора. Сугерисао је следеће: да се у наредном периоду интензивира кампања вакцинације; да је разматрањем ове теме утврђено да постоји неусклађеност Закона о заштити становништва од заразних болести и Закона о правима пацијената у њиховој примени, које треба решити у што краћем року и тиме отклонити све недоумице лекара и родитеља у вези са вакцинацијом; упоредити искуства земаља из окружења и других развијенијих земаља у вези са овим питањем, и исте представити на седници као и дешавања у другим земљама која би нама била од значаја; на следећој седници требало би дати и конкретне податке односно тачан број вакцинисаних као и даље тенденције. Нагласио је да лекари своје аргументе заснивају на научним чињеницама, да су у томе јединствени и да неће одступити ни од закона ни од струке.

Председник Републичке стручне комисије за заштиту становништва од заразних болести, проф. др Мијомир Пелемиш је изразио задовољство због подршке вакцинацији и поручио да је важно упознати јавност да сви релевантни чиниоци у држави имају исти став о томе, уз напомену да тако није било у блиској прошлости. Подсетио је да су у време епидемије свињског грипа, на седницама овог одбора, људи из струке били као на оптуженичкој клупи и да су поједини народни посланици давали лични пример да неће да се вакцинишу. Зато је важно, по речима проф. Пелемиша, да су чланови овог одбора схватили проблем и да озбиљно помажу струци. Такође је подсетио да је током епидемије вариоле вере 1972. године, вакцинисано 20 милиона становника и спречено на хиљаде смртних исхода, те да је то пример огромне подршке државе и јавности у спровођењу вакцинације. Нагласио је и потребу већег ангажовања педијатара односно педијатријске катедре с обзиром на њихову компетентност. Сматра да досадашњи напори већ дају резултате и да се епидемија морбила смањује. Сугерисао је да се информисање и едукација о овој теми спроводи где год је то могуће те да се сучељавају ставови са онима који мисле другачије од струке. Најавио је да ће нови законом о заразним болестима који је у изради, као и његова подзаконска акта, много тога прецизити и олакшати у пракси.

Проф. Недељко Радловић, председник педијатријске секције Српског лекарског друштва навео је да је имунопрофилакса веома важна тема у настави на основним и специјалистичким студијама медицине, те да студент медицине не може да положи испит уколико не зна програм вакцинације. Такође је навео да је ова тема заступљена на семинарима и стручним састанцима које организује педијатријска секција Српског лекарског друштва, као и да у оквиру Академије медицинских наука, заједно са проф. Зораном Радовановићем, организују скупове на ову тему. Сматра да је велика одговорност медија и новинара који за саговорнике на одређене теме треба да позивају људе из струке. Према мишљењу проф. Радловића, усклађивање законске регулативе је императив како би се педијатрима омогућило да свој посао обављају без страха и дилема. У вези са тим педијатри траже заштиту државе како би свој посао обављали савесно и у складу са законом. Изнео је да готово сва обољења имају корен у детињству или пре рођења и да педијатри зато раде веома озбиљан и одговоран посао. Такође је изнео да у нашем образовном систему нема довољно тема које третирају област здравља, које говоре о здравом стилу живота, о правилној исхрани, о имунопрофилакси, дојењу итд. Залаже се да се у свим сегментима живота, у образовању, медијима, промовише вакцинација, дојење, здраве намирнице у исхрани, затим да се забране пекаре у близини школа а уместо ових да се у школама уведе колективна исхрана деце под стручним надзором.

Прим. др Љиљана Станковић, неонатолог у Гинеколошко акушерској клиници ''Народни фронт'', нагласила је важност јединственог става свих релевантних чинилаца у Србији о питању вакцинације, а затим је скренула пажњу на проблеме који се јављају у пракси. Наиме, лекар је дужан да поштује закон који прописује обавезну вакцинацију, а проблем настаје када родитељ не жели да дете прими вакцину. Лекар у интересу здравља детета, вакцинише дете, а санитарни инспектор износи мишљење да дете није смело да буде вакцинисано без сагласности родитеља и истовремено подноси захтев за покретање прекршајног поступка против овог родитеља јер је одбио да поступи по закону односно да вакцинише дете. Докторка Станковић сматра да лекар у конкретној ситуацији савесно ради свој посао јер је вакцина потпуно оправдана и обавезна медицинска мера. Родитељ затим покреће поступак дисциплинске одговорности пред судом части Лекарске коморе Србије због повреде професионалне дужности члана коморе, односно лекара који је вакцинисао дете. С тим у вези апеловала је на надлежне да се уреди законска регулатива како не би долазило до оваквих ситуација.

Др Бранислав Блажић је истакао да је имунизација спасила човечанство и и да то најбоље објашњава потребу за вакцинацијом. Навео је да сада треба уредити законску регулативу у овој области, стално едуковати становништво у складу са научним ставовима и истим аргументима се борити против оних који се медицином баве са аспекта надрилекарства.

Председник удружења „Родитељ“ Драгана Соћанин упозорила је да се здравље невакцинисаног детета доводи у питање као и здравље друге деце са којим борави у школи или предшколској установи, те да је важно законом предвидети да се невакцинисана деца не могу уписати у исте, осим ако се то не чини из медицински оправданих разлога. Нагласила је да је родитељско право неприкосновено али да оно не сме бити супротно интересима здравља детета, те да би у том смислу одбијање вакцинисања детета требало третирати као занемаривање детета. Навела је да су настојали да нађу неку асоцијацију или удружење грађана који су против вакцинације али да у томе нису успели, јер ови углавном делују анонимно, те је и Удружење „Родитељ“ добило више анонимних мејлова и позива у којима су оптуживани да су на страни фармакомафије. Још једном је апеловала да се не сме дозволити несавесним појединцима да угрожавају живот детета и друштва.

Председник Одбора, проф. др Славица Ђукић Дејановић је закључујући дискусију нагласила да је евалуација стања у области вакцинисања стални задатак овог одбора у наредном периоду, те је предложила да се Одбор изјасни о закључку да вакцинација захтева свеобухватан приступ државе и друштва, укључујући и законско уређење ове материје у смислу усклађивања члана 25. Закона о заштити становништва од заразних болести и члана 15. Закона о правима пацијената, који је Одбор једногласно усвојио.

 Седница је завршена у 12.00 часова.

 СЕКРЕТАР ПРЕДСЕДНИК

 Божана Војиновић Проф. др Славица Ђукић Дејановић